Durban-strande gesluit oor mediese afvalArgieffoto: pixabay.com Thulani Mbatha, ŉ woordvoerder van die munisipaliteit, het Woensdag gesê die strande om die Umgeni-riviermond, Beachwood, Virginia en Glenashley, sal vir die volgende twee weke gesluit wees terwyl dit skoongemaak word. Hy het gesê dit lyk asof die mediese afval op die strande uitgespoel het. “Munisipale beamptes werk onverpoosd om seker te maak die afval word verwyder. Inwoners word gevra om weens veiligheidsredes alternatiewe strande te gebruik totdat dit weer veilig is om die strande wat geraak word, te gebruik.” Thembinkosi Ngcobo, die munisipaliteit se hoof van parke, het tydens ŉ mediakonferensie gesê ŉ lid van die publiek het op die mediese afval afgekom en die owerhede in kennis gestel. Die afval bestaan hoofsaaklik uit tablette en verseëlde kondome wat deur die regering uitgereik word. Volgens Ngcobo is dit nie duidelik waar die afval vandaan kom nie, maar dit kom vermoedelik van ŉ maatskappy wat ŉ kontrak het om van mediese afval ontslae te raak. Hy het gesê hoewel die afval hoofsaaklik op een van die strande gevind is, is vier strande as voorsorgmaatreël gesluit. Nog strande sal gesluit word indien nodig. Nie een van die vier strande is deel van Durban se hoofswemstrande nie en Ngcobo het gesê geen mediese afval is op hierdie strande gevind nie. Altesaam 16 werkers is ontplooi om die afval en ander vullis op te ruim. “ŉ Ondersoek sal van stapel gestuur word om te bepaal waar die afval vandaan kom en wetstoepassingsagentskappe sal ontbied word om die skuldiges te vervolg indien nodig. Ons sal alles in ons vermoë doen om te verseker ons strande is veilig,” het hy gesê.